曾几
绍兴帅相汤公会五客蓬莱阁登望海亭属某赋诗
赫赫会稽郡，潭潭府公居。
一州胜绝处，毕集于庭除。
秦望极高秀，千峰散江湖。
蓬莱为收揽，远近争奔趋。
溟渤无百里，登临失东隅。
翚飞卧龙顶，便可窥方壶。
丞相不独飨，故人盛招呼。
兵廚列樽俎，宾次罗簪裾。
杰阁坐褫带，危亭上肩舆。
耄倪争指似，还见云间无。
一月明白璧，五星灿连珠。
鄙夫何足数，愧汗沾霜须。
客有徐季海，题名数行书。
怒猊抉石外，筋力颜之徒。
周老盍命驾，属闻遂悬车。
何妨行役事，政用儿孙扶。